Document ID: 31996D0661

ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Νοεμβρίου 1996 για την περάτωση της διαδικασίας αντιντάμπινγκ σχετικά με τις εισαγωγές υδραυλικών εκσκαφέων που υπερβαίνουν κατά βάρος τους έξι τόνους, καταγωγής Δημοκρατίας της Κορέας (96/661/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. Διαδικασία
(1) Το Δεκέμβριο του 1994 η Επιτροπή έλαβε καταγγελία την οποία υπέβαλε η επιτροπή ευρωπαίων παραγωγών εξοπλισμού κατασκευών (Committee for European Construction Equipment - CECE) εξ ονόματος των κοινοτικών παραγωγών υδραυλικών εκσκαφέων. Αφού απεφάνθη ότι η καταγγελία είχε υποβληθεί εξ ονόματος του οικείου κλάδου παραγωγής της Κοινότητας και ότι υπήρχαν επαρκή αποδεικτικά στοιχεία σχετικά με το ντάμπινγκ και με την εξ αυτού προκαλούμενη σημαντική ζημία, τα οποία δικαιολογούσαν την κίνηση διαδικασίας, η Επιτροπή ανακοίνωσε, με σχετική δημοσίευση στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ σχετικά με τις εισαγωγές υδραυλικών εκσκαφέων που υπερβαίνουν κατά βάρος τους έξι τόνους, καταγωγής Δημοκρατίας της Κορέας.
(2) Η Επιτροπή ενημέρωσε επισήμως τους εξαγωγείς και τους εισαγωγείς που ήταν γνωστό ότι ενδιαφέρονται, τους εκπροσώπους της χώρας εξαγωγής και την καταγγέλλουσα σχετικά με την έναρξη της διαδικασίας και παρέσχε στα αμέσως ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.
(3) Ένας αριθμός παραγωγών της οικείας χώρας, οι συνδεόμενοι με αυτούς εισαγωγείς στην Κοινότητα και ορισμένοι από τους καταγγέλλοντες κοινοτικούς παραγωγούς απάντησαν στο ερωτηματολόγιο που τους εστάλη, γνωστοποίησαν γραπτώς τις απόψεις τους και έγιναν, κατόπιν αιτήματός τους, δεκτοί σε ακρόαση.
(4) Η Επιτροπή ανεζήτησε και επαλήθευσε όλα τα στοιχεία τα οποία έκρινε απαραίτητα για την έρευνά της και διεξήγαγε έρευνες στις εγκαταστάσεις των κοινοτικών παραγωγών, τεσσάρων παραγωγών στην Κορέα και ενός αριθμού κοινοτικών εισαγωγέων.
(5) Για τη διερεύνηση του θέματος του ντάμπινγκ και της ζημίας ελήφθη υπόψη η περίοδος από την 1η Ιανουαρίου 1994 μέχρι τις 31 Μαρτίου 1995.
Β. Υπό εξέταση προϊόντα
(6) Τα υπό εξέταση προϊόντα είναι οι αυτοπροωθούμενοι ερπυστριοφόροι και άλλοι υδραυλικοί εκσκαφείς οι οποίοι ζυγίζουν περισσότερο από έξι τόνους και των οποίων η ανωδομή είναι δυνατό να πραγματοποιήσει περιστροφή 360 °. Τα υπόψη προϊόντα υπάγονται στους κωδικούς ΣΟ ex 8429 52 10 και ex 8429 52 90.
Γ. Ανάκληση της καταγγελίας και περάτωση της διαδικασίας
(7) Η Επιτροπή, αφού ολοκλήρωσε την έρευνά της, ενημέρωσε την καταγγέλλουσα σχετικά με τα πορίσματα της έρευνας. Στη συνέχεια η καταγγέλλουσα ανακάλεσε την καταγγελία.
(8) Η απόφαση της καταγγέλλουσας στοιχειοθετεί ικανό λόγο περάτωσης της διαδικασίας, εκτός αν αποδεικνύεται ότι τυχόν περάτωσή της θα ήταν αντίθετη προς το συμφέρον της Κοινότητας. Στην παρούσα υπόθεση, η Επιτροπή δεν έχει λάβει και δεν έχει υπόψη της κανένα στοιχείο από το οποίο να προκύπτει ότι η περάτωση της διαδικασίας θα αντέβαινε στο συμφέρον της Κοινότητας.
(9) Υπό τις συνθήκες αυτές, γίνεται δεκτό ότι δεν είναι αναγκαία η λήψη προστατευτικών μέτρων και ότι κατά συνέπεια είναι σκόπιμη η περάτωση, άνευ της επιβολής τέτοιων μέτρων, της διαδικασίας αντιντάμπινγκ σχετικά με τις εισαγωγές υδραυλικών εκσκαφέων που υπερβαίνουν κατά βάρος τους έξι τόνους, καταγωγής Δημοκρατίας της Κορέας.
(10) Η συμβουλευτική επιτροπή ερωτήθηκε σχετικά με το θέμα και δεν εξέφρασε καμία αντίρρηση.
(11) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και με το σκεπτικό επί τη βάσει των οποίων η Επιτροπή σκόπευε να περατώσει τη διαδικασία και δεν διατύπωσαν καμία παρατήρηση επ' αυτών,
ΑΠΟΦΑΣΙΖΕΙ ΤΑ ΕΞΗΣ:
Άρθρο μόνο
Περατούται η διαδικασία αντιντάμπινγκ σχετικά με τις εισαγωγές υδραυλικών εκσκαφέων που υπερβαίνουν κατά βάρος τους έξι τόνους, καταγωγής Δημοκρατίας της Κορέας.
Βρυξέλλες, 26 Νοεμβρίου 1996.

Labels: 18
4
19
1